हिन्दू विधि
ऐतिहासिक सन्दर्भ में हिन्दू विधि (Hindu Law) से आशय कानूनों से है जो ब्रिटिशकालीन भारत में हिन्दुओं, बौद्धों, जैनों, और सिखों पर लागू होते थे। किन्तु 'हिन्दू विधि' का सामान्य अर्थ प्राचीन एवं मध्यकालीन भारत ग्रन्थों में पाए जाने वाले विधिक सिद्धान्तों, न्यायशास्त्र एवं विधि की प्रकृति से है। यह विश्व की प्राचीनतम न्याशास्त्र-सिद्धान्तों में से एक है। प्राचीन भारतीय साहित्य में कनून या विधि के लिए 'धर्म' शब्द का उपयोग होता था जो 'कानून' की अपेक्षा अधिक व्यापक था। वस्तुतः "हिन्दू विधि" या 'हिन्दू लॉ' शब्द उपनिवेशी शासन की देन है। इसकी शुरुआत १७७२ ई में तब हुई जब ब्रिटिश अधिकारियों ने यह निर्णय लिया कि भारत में 'कॉमन लॉ' लगाने के बजाय हिन्दुओं के लिए हिन्दू विधि और मुसलमानों के लिए मुस्लिम विधि' (शरियत) लागू की जाएगी। इस प्रकार हिन्दू विधि का अध्ययन निम्नलिखित तीन शीर्षकोंके अन्तर्गत किया जा सकता है- शास्त्रीय हिन्दू विधि (क्लासिकल हिन्दू लॉ) आंग्ल-हिन्दू विधि (ऐंग्लो-हिन्दू लॉ) आधुनिक हिन्दू विधि